钦定古今图书集成/明伦汇编/氏族典/第081卷 > 吴时来
## 钦定古今图书集成/明伦汇编/氏族典/第081卷 > 吴时来

按《明外史吴时来传》：“时来，字惟修，仙居人。嘉靖三十
二年进士。授松江推官，擢刑科给事中。劾罢许论、杨
顺、路楷，皆严嵩私人，嵩疾之甚，会将遣使琉球，遂以
命时来。三十七年三月，时来抗章劾嵩。嵩奏时来惮
琉球之行，借端自脱。帝入其言，遂下诏狱，戍横州。隆
庆初，召复故官，进工科给事中，寻擢顺天府丞。二年”，
拜右佥都御史，提督操江。迁巡抚广东。将行，荐所属
有司五十九人。给事中光懋等劾其滥，贬云南副使。
复为给事中韩楫所劾，落职闲住。万历十二年起湖
广副使。俄擢左通政，改历吏部左侍郎。十五年拜左
都御史。时来初以直言窜，声振朝端。再遭折挫，沈沦
十馀年。晚节不能自坚，委蛇执政间，持禄保位而已。
连为饶伸、薛敷教、王麟趾、史孟麟、赵南星、王继光所
劾。时来亦连章乞休归，未出都，卒。赠太子少保，谥“忠
恪。”寻为礼部郎中于孔兼所论，夺谥。